CELEX: 32011D0662
Language: et
Date: 2011-10-06 00:00:00
Title: Komisjoni rakendusotsus, 6. oktoober 2011 , millega muudetakse rakendusotsust 2011/402/EL Egiptusest imporditud põld-lambaläätse seemnete ning teatavate seemnete ja ubade suhtes kohaldatavate kiireloomuliste meetmete kohta (teatavaks tehtud numbri K(2011) 7027 all) EMPs kohaldatav tekst

7.10.2011   
            
            
               ET
            
            
               Euroopa Liidu Teataja
            
            
               L 263/20
            
         KOMISJONI RAKENDUSOTSUS,
   6. oktoober 2011,
   millega muudetakse rakendusotsust 2011/402/EL Egiptusest imporditud põld-lambaläätse seemnete ning teatavate seemnete ja ubade suhtes kohaldatavate kiireloomuliste meetmete kohta
   (teatavaks tehtud numbri K(2011) 7027 all)
   (EMPs kohaldatav tekst)
   (2011/662/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 28. jaanuari 2002. aasta määrust (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused, (1) eriti selle artikli 53 lõike 1 punkti b alapunkti i ja artikli 53 lõike 1 punkti b alapunkti iii,
   ning arvestades järgmist:
   
               (1)
            
            
               Määruses (EÜ) nr 178/2002 on sätestatud üldpõhimõtted, mis käsitlevad toitu ja sööta üldiselt ning millega eelkõige reguleeritakse toidu ja sööda ohutust liidu ja liikmesriigi tasandil. Sellega on ette nähtud kiireloomulised meetmed juhuks, kui selgub, et kolmandast riigist imporditud toit või sööt võib tõsiselt ohustada inimeste või loomade tervist või keskkonda ning seda riski ei saa rahuldavalt juhtida asjaomase liikmesriigi või asjaomaste liikmesriikide võetavate meetmete abil.
            
         
               (2)
            
            
               On tuvastatud, et teatavad Egiptusest pärit põld-lambaläätse seemnete partiid olid nakatunud ELis haiguspuhangu põhjustanud Shiga toksiine tekitava bakteriga Escherichia coli (STEC) (serotüüp O104:H4). Komisjoni 6. juuli 2011. aasta rakendusotsusega 2011/402/EL Egiptusest imporditud põld-lambaläätse seemnete ning teatavate seemnete ja ubade suhtes kohaldatavate kiireloomuliste meetmete kohta (2) kehtestati impordikeeld kõnealuse rakendusotsuse lisas loetletud teatavate maksukoodidega toodete suhtes.
            
         
               (3)
            
            
               21.–25. augustini 2011 viis komisjoni Toidu- ja Veterinaaramet Egiptuses läbi uurimise, et selgitada välja hiljuti Põhja-Saksamaal ja Prantsusmaal Bordeaux’s haiguspuhangu põhjustanud bakteri E. coli (serotüüp O104:H4) võimalik nakkusallikas ning hinnata kahtlusaluste seemnete tootmis- ja töötlemistingimusi.
            
         
               (4)
            
            
               Kuigi uurimistulemusi ja Egiptuse võetud meetmeid vaadatakse alles läbi, leiti siiski puudusi selliste inimtoiduks ettenähtud seemnete tootmises, mida on võimalik ka idandada. Otsetarbimiseks ettenähtud värskete kaunviljade tootmiskohtades selliseid puudusi ei esinenud. Lisaks ei ole värskelt või jahutatult turustatavate kaunviljade seemned veel küpsed ning neid seemneid ei saa idandamiseks kasutada.
            
         
               (5)
            
            
               Egiptusest imporditud värskeid või jahutatud kaunvilju (v.a idud) ei pea seega käsitama kui toiduohutusega seotud riski ning seepärast võib taas lubada neid eksportida. Rakendusotsuse 2011/402/EL kohased kiireloomulised meetmed tuleks seega läbi vaadata, võttes arvesse uut teavet. Rakendusotsuse 2011/402/EL lisa tuleks vastavalt muuta.
            
         
               (6)
            
            
               Rakendusotsuse 2011/402/EL kohaselt eristatakse CN-koodi 1207 50 all seemneks ettenähtud sinepiseemneid ja muid sinepiseemneid. Kuna CN-kood 1207 50 hõlmab kõiki sinepiseemneid, on vaja rakendusotsuse 2011/402/EL sõnastust lihtsustada. Lisaks peab CN-koodid viima vastavusse tollinomenklatuuri koodidega.
            
         
               (7)
            
            
               Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Rakendusotsuse 2011/402/EL lisa asendatakse käesoleva otsuse lisaga.
   Artikkel 2
   Käesolev otsus on adresseeritud liikmesriikidele.
   
      Brüssel, 6. oktoober 2011
      
         
            Komisjoni nimel
         
         
            komisjoni liige
         
         John DALLI
      
   
   
      (1)  EÜT L 31, 1.2.2002, lk 1.
   
      (2)  ELT L 179, 7.7.2011, lk 10.
   
      LISA
      
         
            „LISA
            
               Seemned ja oad, mille import Egiptusest on peatatud kuni 31. oktoobrini 2011
            
            
                        CN-kood
                     
                     
                        Kirjeldus
                     
                  
                        ex 0704 90 90
                     
                     
                        Rukola idud
                     
                  
                        ex 0706 90 90
                     
                     
                        Söögipeedi idud, redise idud
                     
                  
                        ex 0708
                     
                     
                        Kaunviljade idud, värsked või jahutatud
                     
                  
                        ex 0709 90 90
                     
                     
                        Sojaoa idud
                     
                  
                        0713
                     
                     
                        Kuivatatud kaunviljad, poetatud, kooritud või koorimata, tükeldatud või tükeldamata
                     
                  
                        0910 99 10
                     
                     
                        Põld-lambaläätse seemned
                     
                  
                        1201 00
                     
                     
                        Sojauba, purustatud või purustamata
                     
                  
                        1207 50
                     
                     
                        Sinepiseemned
                     
                  
                        1207 99 97
                     
                     
                        Muud õliseemned ja õliviljad, purustatud või purustamata
                     
                  
                        1209 10 00
                     
                     
                        Suhkrupeedi seemned
                     
                  
                        1209 21 00
                     
                     
                        Lutserni seemned
                     
                  
                        1209 91
                     
                     
                        Köögiviljade seemned
                     
                  
                        ex 1214 90 90
                     
                     
                        Lutserni idud”